Heineken sê nog nie 'gesondheid, 2021' | Netwerk24
Deur Liana Mocke 04 Augustus 2021 05:11
Gerard Heineken het in 1873 sy familiebrouery in Amsterdam begin en meer as 140 jaar later word Heineken-bier wêreldwyd gedrink. Foto: Pixabay
Die Nederlandse maatskappy het Maandag sy oorsig oor die eerste ses maande van 2021 gegee en ondanks sterk resultate aangedui die impak van die Covid-19-pandemie op sleutelmarkte kan steeds sy vertoning vir die res van die jaar demp.
Heineken het 10% meer bier in die eerste helfte van die jaar verkoop teenoor die ooreenstemmende tydperk verlede jaar.
Die maatskappy is veral besorg oor die vraag na sy produkte in Asië en Suidoos-Asië en dit is veral Viëtnam waaroor hy bekommerd is, volgens Dolf van den Brink, Heineken se uitvoerende hoof.
Van den Brink sê Viëtnam het 'n lae inentingskoers teen Covid-19 en infeksies hou aan toeneem, wat ook beteken die vraag na bier word geraak.
Volgens hom veroorsaak die pandemie boonop wisselvalligheid in die biermark oral ter wêreld en op verskillende tye. Hy sê een van hul brouerye is reeds deur die Maleisiese regering gesluit weens die inperkingsregulasies daar.
Van den Brink sê al lyk die eerste ses maande se resultate goed, verwag hulle die voljaar se vertoning gaan steeds swakker wees en onder vlakke van voor die pandemie eindig.
Stygende insetkoste wat aan sy winsmarges begin wegkalwe, gaan ook moontlik druk op sy resultate plaas en vir 'n swakker vertoning vir die res van die jaar sorg. Volgens hom kan stygende pryse van onder meer suiker, gars en aluminium aan Heineken se winsmarges vreet.
Gegewe die impak van die pandemie en stygende insetkoste, neem Heineken daarom vir nou 'n versigtige posisie in ten opsigte van sy wêreldwye bierverkope vir 2021, sê Van den Brink.
Die maatskappy het ook vroeër vanjaar aangekondig 8 000 van sy werknemers gaan afgedank word in 'n poging om koste te bespaar.